Google viser Pixel 9 Pro frem

Efter en række læk, der har afsløret detaljer om Pixel 9 Pro, har Google valgt selv at vise den nye mobil frem. Telefonen skal lanceres officielt den 13. august ved et event i Googles hovedkvarter, hvor den står øverst på menuen over en række andre nyheder, der vises frem.

I en ny video giver Google et smugkig på Pixel 9 Pro. Videoen lover også, at både kunstig intelligens og Gemini vil være integreret dybt i enheden. På deres amerikanske Store vises der også et billede af den nye telefon, ligesom man kan skrive sig op til at få informationer.

Ifølge rygterne har Google hele fire udgave af Pixel 9 med i posen, når eventet starter den 13. august. Ud over Pixel 9 Pro vil der være en Pixel 9 grundmodel, samt en Pro XL. Sidst men ikke mindst,får vi også en ny foldbar telefon at se, ved navn Pixel 9 Pro Fold.

Pixel 9 Pro Fold (til højre)

Rygterne siger også, at grundmodellen og Pro-udgaven vil have nogenlunde samme fysiske dimensioner, men at der vil være forskel i skærmstørrelsen. Hvor grundmodellen vil have en 6,03 tommer stor skærm, vil Pro-udgaven have en 6,1 tommer skærm.

Vanen tro vil de nye Pixel-telefoner også være udrustet med den seneste aftapning af Googles eget Tensor-chipsæt, kendt som G4. Som tidligere udgaver vil Tensor G4 være baseret på Samsung Exynos-chips, selv om der har været rygter om, at Google ville skabe sin helt egen arkitektur. Dette lyder dog først til at blive en relatitet næste år, med Tensor G5.

iNPUT vil naturligvis være til stede i Californien under eventet den 13. august. Du vil kunne læse om nyhederne, der præsenteres, lige her på sitet og på vores Facebook-side.

Google viser Pixel 9 Pro frem